
Νέος οδηγός του ΕΚΤ για τη χρηματοδότηση των ελληνικών επιχειρήσεων 
στον χώρο της άμυνας
Εθνικά, ευρωπαϊκά και διεθνή χρηματοδοτικά εργαλεία σε μία χρηστική έκδοση για επιχειρήσεις, ερευνητικούς φορείς και στελέχη στρατηγικού σχεδιασμού

Το Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ) δημοσιεύει τη νέα έκδοση «Οδηγός Χρηματοδότησης για τις ελληνικές επιχειρήσεις στον χώρο της άμυνας - Εθνικά, Ευρωπαϊκά, Διεθνή Προγράμματα», προσφέροντας για πρώτη φορά συστηματικά οργανωμένη πληροφόρηση για τις διαθέσιμες δυνατότητες χρηματοδότησης της αμυντικής έρευνας, της τεχνολογικής ανάπτυξης και της καινοτομίας.
Η έκδοση απευθύνεται σε νεοφυείς, μικρομεσαίες, μεσαίας κεφαλαιοποίησης και μεγάλες επιχειρήσεις, ερευνητικούς οργανισμούς, πανεπιστήμια και στελέχη που ασχολούνται με τον στρατηγικό και επενδυτικό σχεδιασμό. Στόχος της είναι να διευκολύνει την κατανόηση του σύνθετου και ταχέως εξελισσόμενου χρηματοδοτικού περιβάλλοντος και να υποστηρίξει τη μεγαλύτερη και αποτελεσματικότερη αξιοποίηση των διαθέσιμων πόρων από τους ελληνικούς φορείς.
Η χρηματοδότηση της άμυνας αποκτά αυξανόμενη σημασία στην ευρωπαϊκή πολιτική, υπό την επίδραση των σύγχρονων γεωπολιτικών εξελίξεων, της ανάγκης ενίσχυσης της ευρωπαϊκής αμυντικής βιομηχανικής βάσης και της επιταχυνόμενης ανάπτυξης τεχνολογιών αιχμής και διττής χρήσης. Παράλληλα, δημιουργούνται νέα προγράμματα, αναπροσανατολίζονται διαθέσιμοι πόροι και αναπτύσσονται χρηματοδοτικά εργαλεία που καλύπτουν διαφορετικά στάδια της διαδικασίας τεχνολογικής ανάπτυξης.
Ο Οδηγός του ΕΚΤ αποτυπώνει αυτό το ευρύ πλέγμα πρωτοβουλιών και παρουσιάζει έντεκα βασικές θεματικές ενότητες. Μεταξύ αυτών περιλαμβάνονται το Ευρωπαϊκό Ταμείο Άμυνας (EDF) και το EU Defence Innovation Scheme, το European Defence Industry Programme, ο μηχανισμός Security Action for Europe, οι χρηματοδοτικές και συμβουλευτικές παρεμβάσεις της Ευρωπαϊκής Τράπεζας Επενδύσεων, καθώς και οι δράσεις του Ευρωπαϊκού Ινστιτούτου Καινοτομίας και Τεχνολογίας.
Παρουσιάζονται επίσης τα χρηματοδοτικά προγράμματα του Ελληνικού Κέντρου Αμυντικής Καινοτομίας (ΕΛΚΑΚ), οι φορολογικές ενισχύσεις για δραστηριότητες έρευνας και τεχνολογικής ανάπτυξης, το νέο καθεστώς του Αναπτυξιακού Νόμου για την αμυντική βιομηχανία και τα χρηματοδοτικά εργαλεία του NATO, όπως Defence Innovation Accelerator for the North Atlantic και NATO Innovation Fund.
Κάθε χρηματοδοτική δράση παρουσιάζεται σε αυτοτελή ενότητα, με κοινή και εύχρηστη διάρθρωση. Ο αναγνώστης μπορεί να εντοπίσει πληροφορίες σχετικά με:
· το αντικείμενο και τους στόχους κάθε προγράμματος,
· τις δραστηριότητες και τις τεχνολογίες που χρηματοδοτούνται,
· τους δικαιούχους και τις προϋποθέσεις συμμετοχής,
· το ύψος και τη μορφή της χρηματοδότησης,
· τη διάρκεια και τις διαδικασίες υποβολής,
· τα κριτήρια αξιολόγησης και τις διαθέσιμες υπηρεσίες υποστήριξης,
· πρακτικές συμβουλές και παραδείγματα καλής πρακτικής.
Η έκδοση επιδιώκει να λειτουργήσει τόσο ως σημείο εκκίνησης για φορείς που εξετάζουν για πρώτη φορά τη δραστηριοποίησή τους στον χώρο της αμυντικής καινοτομίας όσο και ως καθημερινό εργαλείο αναφοράς για έμπειρα στελέχη επιχειρήσεων και ερευνητικών οργανισμών. Παράλληλα, υποστηρίζει τη δικτύωση, τη διαμόρφωση συνεργασιών και τη συγκρότηση ισχυρών εθνικών και διακρατικών κοινοπραξιών.
Την έκδοση χαιρετίζουν ο Υφυπουργός Ψηφιακής Διακυβέρνησης και Τεχνητής Νοημοσύνης Χρήστος Δερμεντζόπουλος και ο Διευθύνων Σύμβουλος του Ελληνικού Κέντρου Αμυντικής Καινοτομίας Παντελής Τζωρτζάκης, αναδεικνύοντας τη συμβολή της στην καλύτερη αξιοποίηση των διαθέσιμων χρηματοδοτήσεων, στην ανάπτυξη συνεργασιών και στην ενίσχυση της ελληνικής αμυντικής και τεχνολογικής βάσης.
Ο Διευθυντής του ΕΚΤ, Δρ Κυριάκος Τολιάς, επισημαίνει: «Με τον νέο Οδηγό, το ΕΚΤ μετατρέπει τη σύνθετη και κατακερματισμένη πληροφορία σε ένα πρακτικό, κατανοητό και άμεσα αξιοποιήσιμο εργαλείο για τις ελληνικές επιχειρήσεις και τους ερευνητικούς οργανισμούς. Συγκεντρώνουμε και παρουσιάζουμε τις κύριες ευκαιρίες χρηματοδότησης, τις διαδικασίες συμμετοχής και τα κρίσιμα σημεία που χρειάζεται να γνωρίζουν οι ενδιαφερόμενοι, διευκολύνοντας τη λήψη τεκμηριωμένων αποφάσεων. Η έκδοση αποτελεί το πρώτο βήμα της προσπάθειας που αναπτύσσουμε μέσα από το νέο Τμήμα Αμυντικής Καινοτομίας του ΕΚΤ, με στόχο τη συνεκτική και υψηλής ποιότητας υποστήριξη της ελληνικής αμυντικής καινοτομίας και την ενίσχυση της εξωστρέφειας του οικοσυστήματος της χώρας».
Η πρωτοβουλία αξιοποιεί την πολυετή εμπειρία και τεχνογνωσία του ΕΚΤ στη χαρτογράφηση χρηματοδοτικών προγραμμάτων, στην παροχή αξιόπιστης πληροφόρησης και στην υποστήριξη της συμμετοχής ελληνικών επιχειρήσεων και ερευνητικών φορέων σε ευρωπαϊκές και διεθνείς δράσεις.
Ο «Οδηγός Χρηματοδότησης για τις ελληνικές επιχειρήσεις στον χώρο της άμυνας - Εθνικά, Ευρωπαϊκά, Διεθνή Προγράμματα» είναι διαθέσιμος ηλεκτρονικά στη διεύθυνση: https://www.ekt.gr/el/publications/31432 

